b'\n_START_ARTICLE_\nLa Scala\n_START_PARAGRAPH_\nLa Scala (ametlikult Teatro alla Scala) on maailma \xc3\xbcks kuulsamaid ooperiteatreid. Teater asub Milanos Piazza della Scalal. Teater avati 3. augustil 1778 Antonio Salieri ooperiga "Europa riconosciuta". _NEWLINE_Praegune ehitis rajati 25. veebruaril 1776 tulekahjus h\xc3\xa4vinud Teatro Ducale asemele. Enne seda aga oli seal Santa Maria alla Scala kirik. Selle kiriku j\xc3\xa4rgi sai nime ka teater. Arhitekti Giuseppe Piermarini esimese kavandi l\xc3\xbckkas tollal Austria v\xc3\xb5imu all olnud Milano hertsogiriigi kuberner tagasi, ent teise kiitis Austria keisrinna Maria Theresia isiklikult heaks._NEWLINE_Teatri uusklassitsistlik fassaad on tagasihoidlik, interj\xc3\xb6\xc3\xb6r aga suurejooneline. Oma 2000 istekohaga on La Scala Euroopa suurim teater. Harukordseks peetakse teatri akustikat. Esialgu oli ooperis koguni 3000 istekohta. Publik istub hobuserauakujuliselt: saal on 26 meetrit lai ja 6 loo\xc5\xbeiga kokku 27 meetrit k\xc3\xb5rge._NEWLINE_P\xc3\xa4rast ooperit "Giovanna d\'Arco" (esietendus 1845) ei lubanud Giuseppe Verdi pikki aastaid oma oopereid La Scalas m\xc3\xa4ngida, sest teater oli tema muusikat muutnud (Verdi s\xc3\xb5nul rikkunud). J\xc3\xa4rgmine Verdi ooper La Scalas oli 1887 aastal esietendunud "Otello". Ka Verdi viimane ooper "Falstaff" esietendus just seal._NEWLINE_La Scala ooperihooaeg avatakse Milano kaitsep\xc3\xbchaku Ambrosiuse p\xc3\xa4eval 7. detsembril. K\xc3\xb5ik etendused peavad l\xc3\xb5ppema enne kesk\xc3\xb6\xc3\xb6d. P\xc3\xa4rast etenduse algust ei lasta enam kedagi saali ja selles osas ei tehta erandeid.'